Uznesenie Krajského súdu Trnava sp. zn. 14S/94/2018 z 1. 5. 2019
Uznesenie Krajského súdu Trnava z 1. mája 2019, sp. zn. 14S/94/2018, ECLI:SK:KSTT:2019:2018200337.2
Súd: Krajský súd Trnava
Spisová značka: 14S/94/2018
ECLI: ECLI:SK:KSTT:2019:2018200337.2
Dátum vydania: 1. 5. 2019
Forma: Uznesenie
Text rozhodnutia
Súd: Krajský súd Trnava Spisová značka: 14S/94/2018 Identifikačné číslo súdneho spisu: 2018200337 Dátum vydania rozhodnutia: 02. 05. 2019 Meno a priezvisko sudcu, VSÚ: JUDr. Anita Filová ECLI: ECLI:SK:KSTT:2019:2018200337.2 Uznesenie Krajský súd v Trnave, ako súd správny, v senáte zloženom z predsedníčky senátu JUDr. Anity Filovej a sudcov JUDr. Pavla Lacza a JUDr. Ľubomíra Bundzela, v právnej veci žalobcu: Ing. D. L., nar. XX. XX. XXXX, bytom U. T. XXXX/X, XXX XX R. G., právne zast.: Advokátska kancelária ICTUS s.r.o., so sídlom Murgašova 8, 974 01 Banská Bystrica, IČO: 47236191, proti žalovanému: Okresný úrad Trnava, odbor výstavby a bytovej politiky, so sídlom Kollárova 8, 917 02 Trnava, za účasti ďalších účastníkov konania 1/HÍLEK a spol., a.s., so sídlom Vajanského 24, 905 01 Senica, IČO: 36 239 542, 2/ C. T., adresa trvalého pobytu Q. XXXX/XC, XXX XX G., o preskúmanie zákonnosti rozhodnutia žalovaného č. OU- TT-OVBP2-2018/025092/PaHo zo dňa 10.09.2018, o návrhu ďalšieho účastníka konania 1/ na zrušenie uznesenia o priznaní odkladného účinku správnej žalobe č. k. 14S/94/2018-81 zo dňa 07.03.2019, t a k t o r o z h o d o l : Správny súd uznesenie o priznaní odkladného účinku správnej žalobe č. k. 14S/94/2018-81 zo dňa 07.03.2019 z r u š u j e. o d ô v o d n e n i e : 1. Žalobou zo dňa 30. 11. 2018, doručenou tunajšiemu správnemu súdu dňa 3. 12. 2018, sa žalobca domáhal preskúmania zákonnosti rozhodnutia žalovaného č. OU-TT-OVBP2-2018/025092/PaHo zo dňa 10. 09. 2018, ktorým tento postupom podľa ust. § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov zamietol odvolanie žalobcu a potvrdil rozhodnutie prvostupňového správneho orgánu - Obce Borský Mikuláš ako príslušného stavebného úradu zo dňa 23. 05. 2018, č. k. OcÚ/BM/238/2018/Čech, ktorým prvostupňový správny orgán vydal v spojenom územnom a stavebnom konaní stavebné povolenie na stavbu „Rodinný dom s tromi bytovými jednotkami a prípojky inž. sietí (voda, kanalizácia, elektrina, plyn)“. 2. Žalobca okrem iného požiadal o priznanie odkladného účinku správnej žalobe, pričom v tejto súvislosti dôvodil tým, že bez priznania odkladného účinku by na podklade rozhodnutia žalovaného došlo k bezprostrednej realizácii predmetnej stavby, čím by sa vytvoril nevratný stav, nakoľko za daného stavu veci by stavebník staval v súlade s právoplatným stavebným povolením a takto zrealizovanú stavbu by už v súlade s právnymi predpismi nebolo možné odstrániť. 3. Správny súd uznesením č. k. 14S/94/2018-81 zo dňa 07.03.2019 priznal správnej žalobe odkladný účinok zastavajúc názor, že pokiaľ účinky stavebného povolenia nebudú odložené, nemožno vylúčiť obavy žalobcu, že realizáciou stavby v bezprostrednej blízkosti jeho nehnuteľnosti dôjde k podstatnej zmene pomerov, zhorší sa kvalita okolitého prostredia, a preto nejde iba o hypotetickú ujmu. Súčasne správny súd dôvodil, že staviteľ môže začať so stavebnými prácami a v prípade úspechu žalobcu by následné poskytnutie ochrany jeho právam bolo značne sťažené, ak nie znemožnené, nakoľko odstránenie nezákonne umiestnenej a povolenej stavby je spojené so značnými nákladmi a problémami, pokiaľ by bolo vôbec možné k uvedenému kroku pristúpiť. Ďalšiemu účastníkovi konania 1/ bolo uznesenie o priznaní odkladného účinku doručené dňa 14.03.2019. 4. Dňa 2. apríla 2019 doručil ďalší účastník konania v 1/ správnemu súdu podanie, ktorým sa domáhal s poukazom na ustanovenie § 189 Správneho súdneho poriadku v znení neskorších predpisov (ďalej len ako „SSP“) zrušenia uznesenia o priznaní odkladného účinku správnej žalobe, pričom dôvodil tým, že v prípade odkladného účinku žaloby hrozí spoločnosti rozsiahla škoda v dôsledku toho, že na základe právoplatného stavebného povolenia uzavreli zmluvy s obchodnými partnermi na realizáciu prác na stavbe. Poukázal na to, že v prípade, ak by sa vo výkone prác nepokračovalo, vznikli by mu rozsiahle škody z dôvodu povinnosti úhrady zmluvných pokút, náhrady škody a podobne. Tiež dôvodil tým, že časť stavebných prác už bola zrealizovaná, pričom v dôsledku prerušenia prác môže dôjsť k poškodeniu už vykonaných stavebných prác. Záverom poukázal na to, že v predmetom spore očakáva, že bude nevyhnutné vykonať znalecké dokazovanie nevyhnutné na správne právne posúdenie veci, čo bude mať za následok, že správny súd nebude reálne schopný v merite veci rozhodnúť v zákonom stanovenej 6 mesačnej lehote. Ako prílohu doručil správnemu súdu Zmluvu o dielo č. SÚ18/2019 zo dňa 22.02.2019. 5. Správny sú zaslal návrh ďalšieho účastníka konania 1/ na vyjadrenie žalobcovi, ktorý správnemu súdu dňa 17. apríla 2019 doručil vyjadrenie, prílohou ktorého bola aj fotodokumentácia priebehu výstavby Pod lesíkom marec/apríl 2019, od 15.03.2019 do 08.04.2019. Žalobca vo svojom vyjadrení uviedol, že jeho cieľom nie je v žiadnom prípade poškodiť ďalšieho účastníka konania 1/ alebo akúkoľvek tretiu osobu s tým, že jeho cieľom je snaha o ochranu jeho práv, ktoré boli podľa jeho názoru porušené, resp. bolo do nich napadnutými rozhodnutiami zasiahnuté, pričom jeho právom je požiadať o posúdenie správnosti a zákonnosti rozhodnutia správneho orgánu súdom. Tiež poukázal na to, že samotná realizácia stavby bola začatá až v mesiaci marec 2019 a zintenzívnila sa najmä v období po tom, ako bolo ďalšiemu účastníkovi konania 1/ doručené rozhodnutie o priznaní odkladného účinku žaloby, tzn. možno uvažovať o tom, že investoval značné prostriedky napriek tomu, že vedel, že žalobe bol priznaný odkladný účinok, tzn. sám svojím vedomým konaním sa zapríčinil o ich vznik. 6. Podľa § 189 SSP uznesenie o priznaní odkladného účinku môže správny súd i bez návrhu uznesením zrušiť, ak sa v priebehu konania ukáže, že na priznanie odkladného účinku neboli dané dôvody alebo tie medzičasom odpadli. 7. Správny súdny poriadok prostredníctvom ustanovenia § 189 umožňuje správnemu súdu uznesením zrušiť prechádzajúce uznesenie o priznaní odkladného účinku a to z dvoch dôvodov. Prvým je, že na priznanie odkladného účinku neboli dané dôvody a druhým je, že dôvody, ktoré boli dané v čase priznania odkladného účinku medzičasom odpadli. 8. Správny súd na základe návrhu ďalšieho účastníka konania 1/ na zrušenie uznesenia o priznaní odkladného účinku správnej žalobe opätovne posudzoval, či existujú respektíve existovali dôvody na priznanie odkladného účinku správnej žaloby, pričom prihliadol na relevantnú skutočnosť, ktorú mal preukázanú zo samotného návrhu na zrušenie odkladného účinku a to, že stavebník (ďalší účastník konania 1/) predložil doklad o tom, že priznaným odkladným účinkom môže u neho dôjsť k vzniku veľkej škody na predmetnej stavbe. V tejto súvislosti správny súd dodáva, že pred rozhodnutím o priznaní odkladného účinku správnej žalobe nemal k dispozícii vyjadrenie ďalšieho účastníka konania 1/, pričom musí súčasne uviesť, že Správny súdny poriadok mu povinnosť doručiť návrh na priznanie odkladného účinku žalobe ďalšiemu účastníkovi konania v ustanovení § 187 ods. 3 ani neukladá. Pri rozhodovaní o návrhu ďalšieho účastníka konania 1/ správny súd ďalej zohľadnil aj fakt, že pri samotnom rozhodovaní týkajúcom sa odkladného účinku sa vec meritórne nepreskúmava. 9. Správny súd vychádzajúc zo samotného návrhu žalobcu na priznanie odkladného účinku správnej žalobe a návrhu ďalšieho účastníka konania 1/ na zrušenie uznesenia o priznaní odkladného účinku opätovne tento návrh posudzoval, pričom dospel k záveru, že dôvody na priznanie odkladného účinku sú v porovnaní s dôvodmi, ktoré tvrdí ďalší účastník konania 1/ nedostatočné. Správny súd naviac upriamuje pozornosť žalobcu, že v samotnom návrhu na priznanie odkladného účinku nepoukázal na konkrétne okolnosti, ktoré môžu ovplyvniť jeho vlastnícke právo k nehnuteľnostiam, resp. ktoré môžu ovplyvniť kvalitu jeho bývania, pričom jeho konštatovanie bolo len vo všeobecnej rovine. Žalobca dostatočným spôsobom neodôvodnil, ako by okamžitým výkonom napadnutého rozhodnutia došlo u neho k následkom, ktoré vyžaduje ustanovenie § 185 písm. a) SSP. 10. S poukazom na vyššie uvedené skutočnosti správny súd uzavrel, že na priznanie odkladného účinku neboli dané dôvody a preto uznesenie o priznaní odkladného účinku správnej žalobe č. k. 14S/94/2018-81 zo 7. marca 2019 zrušil. 11. Toto rozhodnutie senát Krajského súdu v Trnave prijal pomerom hlasov 2:1 (§ 139 ods. 4 v spojení s § 147 ods. 2 SSP). 12. Predsedníčka senátu JUDr. Anita Filová nesúhlasila s rozhodnutím senátu a preto v súlade s ustanovením § 139 ods. 4 SSP v spojení s § 147 ods. 2 SSP uvádza v odôvodnení tohto uznesenia nasledovné odlišné stanovisko : Nesúhlasím s rozhodnutím senátu. Podľa môjho názoru, aj napriek skutočnostiam, ktoré uviedol v návrhu na zrušenie uznesenia o priznaní odkladného účinku žalobe ďalší účastník konania 1/, v danom prípade boli a naďalej sú splnené podmienky na priznanie odkladného účinku správnej žalobe. V plnom rozsahu sa pridržiavam odôvodnenia zrušeného uznesenia (body 8, 11 a 12), v zmysle ktorého realizáciou zámeru stavebníka môže dôjsť k zmene pomerov, a teda sa nejedná len o hypotetickú ujmu. Vychádzam zo základného účelu priznania odkladného účinku správnej žaloby, ktorým je zabezpečenie materiálnej ochrany práv a oprávnených záujmoch v konaní úspešnému žalobcu tak, aby tento nebol v dôsledku nezákonného rozhodnutia orgánu verejnej správy dotknutý žiadnymi jeho účinkami alebo následkami. Rovnako si dovolím zdôrazniť aj skutočnosť, že predchádzajúcim uznesením bola zohľadňovaná aj ujma stavebníka (ďalšieho účastníka konania 1/), ktorá však bola z dôvodu zrýchleného konania (správny súd je v prípade priznania odkladného účinku správnej žalobe povinný rozhodnúť do 6 mesiacov odo dňa vydania uznesenia) vyhodnotená v porovnaní s ujmou, ktorá by vznikla žalobcovi v prípade, ak by správny súd s konečnou platnosťou rozhodol o nezákonnosti napadnutého rozhodnutia, ako ujma menšej intenzity, pričom na uvedenom právnom závere zotrvávam v plnom rozsahu. Záverom dodávam, že zrušením uznesenia o priznaní odkladného účinku správnej žalobe hrozí značná finančná škoda aj samotnému stavebníkovi a to v prípade, ak dôjde s konečnou platnosťou k zrušeniu napadnutého rozhodnutia z dôvodu jeho nezákonnosti, nakoľko stavebník bude následne nútený zabezpečiť si dodatočné povolenie stavby podľa ustanovenia § 88a ods. 7 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, pričom výsledkom tohto konania môže byť pochopiteľne aj odstránenie predmetnej stavby (§ 88 ods. 1 písm. c/ stavebného zákona). Poučenie: Proti tomuto rozhodnutiu nie je prípustná kasačná sťažnosť (§ 439 ods. 2 písm. e) SPP).

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2019:2018200337.2 (dáta aktuálne k 13. 11. 2026). Záväzné je znenie zverejnené súdom.




